KOMMISSIONENS FORORDNING (EF) Nr. 692/96 af 17. april 1996 om ændring af forordning (EØF) nr. 3201/90 om gennemførelsesbestemmelser for betegnelse og præsentation af vin og druemost

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 822/87 af 16. marts 1987 om den fælles markedsordning for vin (1), senest ændret ved forordning (EF) nr. 1544/95 (2), særlig artikel 72, stk. 5,

under henvisning til Rådets forordning (EØF) nr. 2392/89 af 24. juli 1989 om fastsættelse af almindelige regler for betegnelse og præsentation af vin og druemost (3), senest ændret ved forordning (EØF) nr. 3897/91 (4), særlig artikel 44, stk. 1, andet afsnit, andet led, og

ud fra følgende betragtninger:

Ved Kommissionens forordning (EØF) nr. 3201/90 (5), senest ændret ved forordning (EF) nr. 2603/95 (6), er der fastsat gennemførelsesbestemmelser for betegnelse og præsentation af vin og druemost;

ved Rådets direktiv 75/106/EØF af 19. december 1974 om tilnærmelse af medlemsstaternes lovgivning om færdigpakning af visse væsker i bestemte volumenstørrelser (7), senest ændret ved direktiv 89/676/EØF (8), er der fastsat regler for det nominelle rumfang af beholdere, der i samhandelen mellem medlemsstaterne kan anvendes til aftapning af vin og druemost; de nærmere bestemmelser for angivelsen af de pågældende produkters nominelle rumfang på etiketten bør ændres for at tilpasse dem til dette direktiv;

på grund af Sveriges og Finlands tiltrædelse bør der indsættes en svensk og en finsk udgave af de angivelser, der er fastsat i artikel 22 i forordning (EØF) nr. 3201/90;

for at sikre, at vinen og druemosten bevarer en god kvalitet, og at produkterne ikke undergår indgreb, bør der fastsættes nærmere bestemmelser om transport; der bør også gælde samme beskyttelse og samme sikkerhed for produkter, der er bestemt til eksport, og som er omfattet af en procedure for aktiv forædling;

de i denne forordning fastsatte nærmere bestemmelser om transport er i overensstemmelse med og supplerer de generelle hygiejneregler for transport af levnedsmidler, der er fastsat i bilaget til Rådets direktiv 93/43/EØF af 14. juni 1993 om levnedsmiddelhygiejne (9);

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

I forordning (EØF) nr. 3201/90 foretages følgende ændringer:

1) Artikel 4, stk. 1, andet afsnit, affattes således:

»Varens nominelle rumfang angives på etiketten med mindst 6 mm høje tal, hvis det nominelle rumfang er på over 100 cl, med mindst 4 mm høje tal, hvis det er på 100 cl eller derunder, men over 20 cl, med mindst 3 mm høje tal, hvis det er på 20 cl eller derunder, men over 5 cl, og med mindst 2 mm høje tal, hvis det er lig med eller på under 5 cl.«

2) I artikel 22 foretages følgende ændringer:

a) Følgende angivelser indsættes før sidste afsnit:

»- elintarvikekäyttöön

- för livsmedel«.

b) Den nuværende tekst bliver stk. 1, og følgende stk. 2 og 3 indsættes:

»2. I henhold til artikel 37, stk. 1, litra d), i forordning (EØF) nr. 2392/89 skal de beholdere, der anvendes til transport af levnedsmidler, være beholdere, der er egnede til transport af levnedsmidler i løs afladning, og som udelukkende anvendes til dette formål. Alt udstyr og alle materialer og genstande, som de transporterede produkter kommer i berøring med, og som findes på transportmidlet, skal også opfylde disse betingelser samt dem, der er nævnt i artikel 37, stk. 1, litra a), b) og c).

Ved transport ad søvejen med tankskibe sikres det, at beholderne, anlæggene og udstyret, der kommer i berøring med de transporterede levnedsmidler, vedvarende anvendes til transport af levnedsmidler, ved at rederen udfærdiger en skriftlig erklæring. Om bord på fartøjet opbevares der en overensstemmelsesattest, der bekræfter opfyldelsen af de tekniske betingelser for transport af vinprodukter, og som er udstedt af en kompetent national myndighed eller et godkendt organ, jf. Rådets direktiv 94/57/EF (*), der opfylder kravene i bilaget hertil.

Hvis der foretages ændringer, for at beholderne, installationerne og anlæggene kan opfylde kravene i artikel 37, skal denne overensstemmelsesattest oplyse om datoen for ændringen med henblik på transport af levnedsmidler.

Den vedvarende anvendelse til transport af levnedsmidler kan kontrolleres af de kompetente myndigheder. Uden at dette berører bestemmelserne vedrørende opbevaringen af de officielle dokumenter, skal fartøjets fører på anmodning af disse myndigheder kunne fremlægge alle oplysninger om de ladninger, der er blevet transporteret i de tolv foregående måneder.

3. De betingelser, der er fastsat for opbevaring og transport i artikel 37, stk. 1, i forordning (EØF) nr. 2392/89, gælder også for de produkter, der henhører under KN-kode 2204, og for druemost, også koncentreret, henhørende under KN-kode 2009 60, når disse produkter transporteres eller opbevares med henblik på at undergå eller efter at have undergået en eller flere processer som led i aktiv forædling.

(*) EFT nr. L 319 af 12. 12. 1994, s. 20.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. april 1996.

På Kommissionens vegne

Franz FISCHLER

Medlem af Kommissionen

(1) EFT nr. L 84 af 27. 3. 1987, s. 1.

(2) EFT nr. L 148 af 30. 6. 1995, s. 31.

(3) EFT nr. L 232 af 9. 8. 1989, s. 13.

(4) EFT nr. L 368 af 31. 12. 1991, s. 5.

(5) EFT nr. L 309 af 8. 11. 1990, s. 1.

(6) EFT nr. L 267 af 9. 11. 1995, s. 16.

(7) EFT nr. L 42 af 15. 2. 1975, s. 1.

(8) EFT nr. L 398 af 30. 12. 1989, s. 18.

(9) EFT nr. L 175 af 19. 7. 1993, s. 1.